Jänese päästmine. Kui õhtul muud targemat teha pole, võib lapsega kembelda teemal: las jänes kuivab! Madisele ei mahu hinge, et kaisujänes ahju küljes ripub ja käib toolil ronides seda päästmas ning teki alla toppimas. Madise emale ei meeldi mõte jänese kuivatisse toppimisest. Ajaviide seegi. Kuna jänes õieti puhtaks ei saanud, toimub homme ilmselt kordusseanss.    närtsinud    guaššmaal "Sügispäike"    "Kui KÕIK lehed kollaseks lähevad, siis tuleb sügis!" jääb Madis aastaaja määramise osas vanematega eriarvamusele. Võib olla on tal õigus. Lasteaias maaliti eile päikest, Madis käib jätkuvalt lasteaias jalgrattaga ning  mängib peale hommiku lõppu lasteaia hoovis. Sel õppeaastal tehakse igal nädalal üks kunstiülesanne õues. Täna joonistati liivale merd ja päikest. No nagu suvel. Ainult kole väsitavad on need rajud ilmad. Koju jõudes istub Madis toolile, on üsna oimetu ja loodab, et keegi ta riietest välja koorib.    Lisaks väike õpetus kuidas olla tõeliselt diskreetne mees. Juhtub näiteks ema oma silmavärvi täiesti laiali nühkima. Nagu pandal. Madis vaatab ja ütleb: "Emme, su silmad on täna teist värvi! Täna on  musta ja pruuniga!" Ei mingit märkust ebaõnnestunud meigi kohta.